钦定古今图书集成/明伦汇编/官常典/第142卷 > 奄
## 钦定古今图书集成/明伦汇编/官常典/第142卷 > 奄

帝辛之党有奄国。

按：《书经多方疏》：“自武王伐纣及成王即政，新封建者
甚少，天下诸侯多是殷之旧国，其心未服周家由是
奄君重叛。”

周成王二年，奄人叛。

按：《竹书纪年》：“成王二年，奄人、徐人及淮夷入于邶以
叛。”

成王四年，王师践奄。

按《书序》：“成王东伐淮夷，遂践奄，作成王政。”

〈孔传〉为“《平淮夷》徙奄”之政令。

按：《史记周本纪》：“成王既迁殷遗民，周公以王命告，作
《多士》《无佚》。召公为保，周公为师，东伐淮夷残奄，迁其
君薄姑。”

〈注〉郑元曰：“奄国在淮夷之北。”《正义》曰：兖州曲阜县。奄至，即奄国之地也。

按《竹书纪年》：“成王三年，王师灭殷，杀武庚禄父，迁殷
顽民于卫，遂伐奄，灭蒲姑。蒲姑与四国作乱，故周文
公伐之。”“四年春正月，初朝于庙。夏四月，初尝麦，王师
伐淮夷，遂入奄。”

成王五年，“迁奄于蒲姑。”

按《书序》：“成王既践奄，将迁其君于蒲姑。周公告召公，
作《将蒲姑》。”

〈孔传〉将徙奄新立之君于蒲姑，告召公，使作《册书》。告

令之

按《史记·周本纪》：初，管、蔡畔周，周公讨之，三年而毕定。
故初作《大诰》，次作《微子之命》，次《归禾》，次《嘉禾》，次《康诰》
《酒诰》《梓材》，其事在《周公》之篇。周公行政七年，成王长，
周公反政，成王北面就群臣之位。成王在丰，使召公
复营洛邑，如武王之意。周公复卜申视，卒营筑，居九
鼎焉。曰此天下之中，四方入贡道里。均作《召诰》《洛诰》。
成王既迁殷遗民，周公以王命告，作《多士》《无佚》。召公
为保，周公为师，东伐淮夷残奄，迁其君薄姑。成王自
奄归，在宗周，作《多方》。

按《竹书纪年》：“成王五年春正月，王在奄，迁其君于蒲
姑。”